ཨ་མདོའི་ཡུལ་སྐད་དུ།བྱ་ཚིག་ད་ལྟ་བ་དང་འདས་པའི་མཐར་ནོ་སྒྲ་སྦྱར་ཏེ།བྱ་ཚིག་དེའི་བསྟན་བྱའི་དོན་གྱི་དངོས་པོའམ།བྱ་བ་དེ་ལྡན་གྱི་བདག་པོ་ཉིད་གསལ་བར་སྟོན་པ།དཔེར་ན།ཕ་ཀིའི་སྐད་ཆ་བཤད་ནོ་སུ་རེད།སྐེད་རགས་དམར་རོ་འཆིང་ནོ་དགེ་རྒན་ཨེ་རེད།ངས་བསྟན་ནོ་ཨེ་རིག་ཐལ།ཁྱོད་བྱིན་ནི་ང་ལ་འབྱོར་སོང་།ཡི་གེ་འབྲི་ནོ་ཀན།ངའི་གྲོགས་པོ་རེད།དགའ་སྟོན་ལ་མགོ་འཛིན་ནོ་ང་ཡིན།ཞེས་པ་ལྟ་བུས་མཚོན་ཏེ།ནོ་སྒྲ་སྦྱར་པའི་བྱ་ཚིག་དེས་གང་ཟག་གི་དོན་སྟོན་ཚེ་བདག་པོ་དང་།བྱ་བའི་དོན་སྟོན་ན་བསྟན་བྱའི་དངོས་པོ་ཉིད་གསལ་བར་བྱེད་དོ།།